Document ID: 32004D0609

KOMMISSIONENS BESLUTNING
af 18. august 2004
om ændring af bilag I til beslutning 2003/804/EF for så vidt angår tilladelse til visse tredjelande til eksport af levende bløddyr til yderligere vækst, opfedning eller genudlægning i EF-vande
(meddelt under nummer K(2004) 3128)
(EØS-relevant tekst)
(2004/609/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter (1), særlig artikel 19, stk. 1, og
ud fra følgende betragtninger:
(1)
Ved beslutning 2003/804/EF (2) blev der opstillet en liste over tredjelande, hvorfra medlemsstaterne kan importere levende bløddyr samt æg og mælke herfra til yderligere vækst, opfedning, genudlægning eller konsum i EF, samt modeller til de certifikater, der skal ledsage sådanne sendinger.
(2)
Der er ikke ændret ved de dyresundhedsmæssige betingelser for import af akvakulturdyr til EF fra tredjelande, siden direktiv 91/67/EØF trådte i kraft. I afventning af vedtagelsen af harmoniserede certifikatkrav har medlemsstaterne skullet sørge for at anvende betingelser for import af akvakulturdyr og -produkter fra tredjelande, som mindst svarer til de betingelser, der gælder for afsætning af fællesskabsprodukter, jf. artikel 20, stk. 3, i direktiv 91/67/EØF.
(3)
Kommissionen er blevet gjort opmærksom på, at nogle virksomheder i EF er afhængige af, at de har adgang til visse arter af levende bløddyr i disses tidlige livsstadier til yderligere vækst, opfedning eller genudlægning i EF-vande, samt at import af disse arter finder sted. Udbuddet af de pågældende arter i medlemsstaterne i EU og Den Europæiske Frihandelsorganisation er begrænset, og visse tredjelande bør derfor midlertidigt - indtil den kontrol på stedet, der skal gennemføres i henhold til fællesskabslovgivningen, er afsluttet - godkendes til handel med disse produkter. Bilag I til beslutning 2003/804/EF bør ændres i overensstemmelse hermed.
(4)
Opførelsen på en sådan midlertidig liste bør være begrænset til lande, hvis veterinærvæsen er blevet vurderet med den konklusion, at de opfylder de nødvendige garantier ved underskrivelse af eksportcertifikater for levende dyr, og som derfor kan opføres på listen, uden at EF's dyresundhedsstatus bringes i fare.
(5)
Skemaet i bilag I bør samtidig forenkles, så gentagelse af kravene i certifikatmodellen undgås.
(6)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I til beslutning 2003/804/EF affattes som angivet i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 18. august 2004.

Labels: 17
5
0
3
6